Dønvigs bøye
Store norske leksikon,Teknologi og industri,Transport,Sjøfart og skipsindustri,Skipstekniske og nautiske begrep,Historiske skipstekniske begrep
Dønvigs bøye var et redningsfartøy konstruert og utviklet av den norske sjøkapteinen Jørgen Martinius Dønvig. Fartøyet var kuleformet med flat bunn og bygget av tynne stålplater.
Jørgen M. Dønvig (1859–1917), som da het Jørgensen, fra Skåtøy utenfor Kragerø, var kaptein ombord på barken Dictator da denne gikk på grunn og forliste utenfor Virginia Beach på USAs østkyst 27. mars 1891. Halve mannskapet og Dønvigs kone og fire år gamle sønn mistet livet i ulykken.Den traumatiske opplevelsen inspirerte Dønvig til å utvikle redningsfartøyet som fikk navnet «Captain Donvig's Life-Saving Globe». Den var om lag 2,3 meter i diameter, veide rundt to tonn og hadde plass til 15 mennesker. Den var utstyrt med et primitivt seil, en hånddrevet propell og ror. Fartøyet ble presentert første gang under verdensutstillingen i Paris i 1900, der det høstet heder. Kommersielt ble det imidlertid ingen suksess, men tanken på lukkede fartøyer ble tatt frem igjen i andre halvdel av 1900-tallet, da moderne livbåter ble utviklet. Les mer i Store norske leksikon skipsulykker Eksterne lenker «Barken Dictator av Moss, forliset og livet etter.» av Morten Edvardsen i Østfolddis nummer 1 april 2016.   A-magasinet: «Kapteinen som mistet alt.»